१४ भदौ, काठमाडौं । म्यानमारकी प्रजातन्त्रवादी नेतृ आङ सान सुकीले गत वर्ष सेनाले रोहिङ्ग्या मुसलमान समुदायमाथि गरेको हिंसाको जिम्मेवारी लिँदै राजीनामा दिनु पर्ने संयुक्त राष्ट्रसंघका मानवअधिकार उच्चायुक्तले बताएका छन् ।
गत वर्ष म्यानमारमा मुस्लिम अल्पसंख्यक रोहिङ्ग्या समुदाय सेनाले दमन गर्दा साढे चारलाख भन्दा धेरै रोहिङ्ग्या समुदाय छिमेकी देश बंगलादेशमा विस्थापित भएका छन् ।
संयुक्त राष्ट्रसंघका मानवअधिकार सम्बन्धी उच्चायुक्त जैद रद अल हुसैनले नोबेल शान्ती पुरस्कार विजेता सुकीलाई रोहिङ्ग्या हिंसाको सम्बन्धमा माफी दिन खोजिनु खेदपूर्ण रहेको बताए ।
गएको सोमबार जारी भएको संयुक्त राष्ट्रसंघको प्रतिवेदनमा सम्भावित नरसंहारको सम्बन्धमा सेनाका अधिकारीलाई मुद्दा चलाउनु पर्ने उल्लेख गरेपछि हुसैनको यस्तो प्रतिक्रिया आएको हो । म्यानमार सरकारले संयुक्त राष्ट्रसंघको प्रतिवेदन अस्वीकार गर्दै रोहिङ्ग्यामाथि कुनै किसिमको दमन र आमहत्या नभएको बताउँदै आएको छ ।
हुसैनले नेत्री सुकी देशको राजनीतिक व्यवस्थामा प्रभाव पार्न सक्ने पदमा रहेर पनि उनले केही गर्न नसकेको बताए । उनी अहिलेसम्म चुप नै बस्नुले पनि रोहिङ्ग्यामाथि हिंसा भएको देखिने भन्दै उनले राजीनामा दिनुपर्ने हुसैनले बताए ।